For knap en uge siden kom det frem, at mange børn som er ofre for vold eller andre former for overgreb, skal vente længe på en videoafhøring. I Nordjylland kan ventetiden være helt op til fem uger. Onsdag bad det socialdemokratiske folketingsmedlem Rasmus Prehn, justitsminister Søren Pape Poulsen forklare sagen. Ministeren giver Rasmus Prehn ret i kritik. - Det er helt uacceptabelt. Vi har et mål om, at det skal være inden for en uges tid, og derfor har jeg nu bedt Rigspolitiet se på, at vi får bragt det her i orden, siger justitsminister Søren Pape. Se her resten af interviewet med justitsministeren herunder. Problemet omkring ventetiden har været, at videoafhøringen af barnet i udgangspunktet allerede skal foregå en uge efter anmeldelsen, men med Rigspolitiets nye oplysninger står det klart, at flere af politikredsene ligger over det anbefalede maksimum på syv dage. Efter mødet i folketingssalen onsdag er Rasmus Prehn tilfreds med Søren Papes svar og ser frem til, at der nu bliver taget hånd om problemet. Men han er bekymret over, at det kunne gå så galt. - Jeg er rigtig glad for, at ministeren tager det så alvorligt, omvendt synes jeg, det var lidt forunderligt, at ministeren ikke kunne svare på, hvorfor man ikke har målt mere på det her, hvorfor det overhovedet har fået lov at finde sted, siger folketingsmedlem Rasmus Prehn (S). Se herunder resten af Rasmus Prehns reaktion på mødet i folketingssalen.
Et barn skal afhøres inden for en uge, hvis der er mistanke om overgreb. I Nordjylland er ventetiden næsten fem uger.